Numeri 25 | Beibele Inthaneteng | Phetolelo ya Lefase le Lefsa
25 Bjale Isiraele e be e dula Shithima.+ Ke moka setšhaba sa thoma go dira bootswa le barwedi ba Moaba.+ 2 Basadi ba moo ba laletša setšhaba ge ba direla medimo ya bona dihlabelo+ gomme setšhaba sona sa ja sa ba sa khunamela medimo yeo ya bona.+ 3 Ka gona Isiraele ya kgomarela Baali wa Peoro;+ gomme bogale bja Jehofa bja tukela Isiraele.+ 4 Ke ka baka leo Jehofa a boditšego Moshe a re: “Tšea bohle bao e lego dihlogo setšhabeng gomme o ba lebanye le Jehofa+ ka thoko ya bohlabatšatši, gore bogale bjo bo tukago bja Jehofa bo gomele Isiraele.” 5 Ke moka Moshe a re go baahlodi ba Isiraele:+ “Anke yo mongwe le yo mongwe wa lena a bolaye+ banna ba gabo bao ba kgomaretšego Baali wa Peoro.” 6 Eupša gwa tšwelela monna+ yo mongwe wa bana ba Isiraele gomme a feta le mosadi wa Momidiane+ kgauswi le bana babo pele ga mahlo a Moshe le pele ga mahlo a setšhaba ka moka sa bana ba Isiraele, nakong ya ge ba be ba lla ba le mojakong wa tente ya kopano. 7 Ge Finease+ morwa wa Eleasara morwa wa moperisita Arone a bona seo, o ile a ema gateetee gare ga setšhaba gomme a tšea lerumo ka seatla. 8 Ke moka a šala monna yoo wa Isiraele morago a tsena ka tenteng a ba hlaba ka bobedi, a hlaba monna yoo wa Isiraele a ba a hlaba le mosadi yoo sethong sa gagwe sa bong. Ka baka leo kotlo ya kgaotšwa baneng ba Isiraele.+ 9 Bao ba bolailwego ke kotlo yeo ya ba ba dikete tše masomepedi-nne (24 000).+ 10 Ke moka Jehofa a bolela le Moshe a re: 11 “Finease+ morwa wa Eleasara morwa wa moperisita Arone o gomišitše kgalefo ya ka+ go bana ba Isiraele ka go se kgotlelele ga gagwe le gatee go se mpotegele ga bona,+ mo ke bilego ke se ka fediša bana ba Isiraele ka ge ke nyaka boineelo bjo bo feletšego.+ 12 Ka gona bolela o re: ‘Bjale ke dira kgwerano ya ka ya khutšo le yena. 13 E be kgwerano ya boperisita go iša mehleng ya neng le neng go yena le go bana ba gagwe bao ba tlago go ba gona ka morago,+ ka gobane ga se a kgotlelela go se botegelwe ga Modimo+ wa gagwe gomme a direla bana ba Isiraele poelano.’”+ 14 Leina la monna wa Moisiraele yo a bolailwego le mosadi wa Momidiane e be e le Simiri morwa wa Salu, kgošana+ ya lešika la botatago Basimeone. 15 Leina la mosadi wa Momidiane yo a bolailwego e be e le Kosibi morwedi wa Tsuri;+ Tsuri e be e le hlogo ya dikgoro tša lešika la botate ba kua Midiane.+ 16 Ka morago Jehofa a bolela le Moshe a re: 17 “Hlaselang Bamidiane le ba bolayeng,+ 18 ka gobane ba le hlakiša ka ditiro tša bona tša bomenetša+ tšeo ba le dirilego tšona ka bomenetša tabeng ya kua Peoro+ le tabeng ya Kosibi+ morwedi wa kgošana ya Midiane, yena kgaetšedi ya bona yo a bolailwego+ mohlang wa kotlo yeo e tlilego ka baka la taba ya kua Peoro.”+